Norsk forening for fysikalsk medisin og rehabilitering

Den norske legeforening

 Dato: 19. februar 2015

**Høringssvar – Helsekrav til førerett**

Det foreligger forslag til ny forskrift til helsekrav til førerett, hvor helsekravene i større grad vil bli forskriftsfestet enn i dag. Dette støttes av styret i Norsk forening for fysikalsk medisin og rehabilitering (NFFR), da det anses viktig at regelverket blir klarere og mer konkret enn det er i dag, slik at det blir mindre rom for skjønn i en så viktig avgjørelsen som retten til å inneha førerkort i de forskjellige førerkortklasser.

Foreningens medlemmer er i dag sterkt inne i førerkortvurderinger på spesialistnivå for mange pasientgrupper og diagnosegrupper anført i vedlegg 1 til høringen. Mange pasientgrupper faller også inn under andre spesialforeninger i legeforeningen, som områder innen nevrologi, geriatri, arbeidsmedisin, kardiologi, lungemedisin, ortopedi, samfunnsmedisin med flere. Styret i NFFR støtter i all hovedsak det som fremgår i høringssvar fra norsk nevrologisk forening, norsk samfunnsmedisinsk forening, norsk geriatrisk forening og norsk kardiologisk selskap.

Det anses viktig at en del av den mer komplekse vurderingen av helsekrav til førerett fortsatt må foregå i spesialisthelsetjenesten, da det vil trenges utvidede tverrfaglige utredninger og konklusjoner mht. om det foreligger tilstrekkelig fysisk og kognitiv funksjon til å inneha førerett i forskjellige førerkortklasser. Styret i NFFR støtter imidlertid viktigheten av de mer detaljerte kravene som foreligger i vedlegg 1. En del av disse kravene må imidlertid etter vår vurdering foretas i spesialisthelsetjenesten for enkelte grupper av pasienter med for eksempel kognitiv svikt etter hodeskade eller hjerneslag (rehabiliteringsavdelinger/ poliklinikk for nevrorehabilitering), da vurderingene kan bli for kompliserte og vanskelige for fastlegen (bl.a. av hensyn til videre samarbeid med pasienten: (-2.6Kapitel 6 Kognitiv svikt; -2.7 Kapitel 7 Nevrologi: -2.16 Kapitel 16 Svekket førlighet).

Det er ønskelig med et mer konkret og klart vedlegg til førerkortforskriften, slik vedlegg 1 legger opp til (tilpasses også til europeiske retningslinjer). Medlemmer i NFFR opplever i dag at det ofte ikke er sendt advarsel til fylkesmannen (fra fastlege eller behandlende sykehus) for mange av pasientene som kommer inn til fysikalsk medisinske poliklinikker eller rehabilitering. Styret i NFFR er skeptiske til at mer av ansvaret for at helsekrav til førerett overføres til fastlegen. Selv om vurderingen skal være forskriftsfestet, fremgår ikke klart hvordan dette skal håndheves og kontrolleres i praksis. Hvilken egen kontrollfunksjon og rapporteringsfunksjon skal spesialisthelsetjenesten ha i dette, og hvilken rolle skal fortsatt fylkesmannen (fylkeslegen) ha ved håndhevelsen av forskriften?

**For styret i NFFR Jostein Grimsmo, styremedlem**